Student trek verkragtingsklag ure later terugDie ingang na die Tweede Laan-kampus van NMU. Foto: NMU ŉ Groot aantal vroue het Maandag buite die Nelson Mandela Universiteit (NMU) in Port Elizabeth bymekaargedrom en betoog ná ŉ 21-jarige student haar kêrel daarvan beskuldig het dat hy haar oor die naweek op die kampus verkrag het. Die klag is sedertdien teruggetrek. Kol. Priscilla Naidu, woordvoerder van die polisie, het gesê die 21-jarige student het die saak Saterdagoggend aanhangig gemaak en haar kêrel is gevolglik in hegtenis geneem. Die klag is egter ŉ paar uur later teruggetrek. Die vrou het volgens Naidu Maandag met die aanklaer vergader en die saak is gesluit. Die NMU het in ŉ verklaring gesê alle akademiese aktiwiteite vir die dag is opgeskort by die Port Elizabeth-kampusse. Dit sluit aandklasse in. “Die bestuur skakel ook daadwerklik met betogende studente oor kwessies verwant aan geslagsgebaseerde geweld.” NMU het gesê die naweek se gebeure benadruk weereens die universiteit se diep bekommernis oor aangemelde gevalle van geslagsgebaseerde geweld. “Ons wil ons veroordeling van dade van geslagsgebaseerde geweld onomwonde stel en ons as universiteit is toegewyd daaraan om die gesprek aan die gang te hou om met personeel en studente te werk om ŉ toekoms van geen-verdraagsaamheid te bewerkstellig.” Die NMU het ŉ beroep op studente gedoen om saam met die bestuur te werk om veiligheid op alle kampusse en spesifiek die gedeelde omgewings soos die koshuise te bewerkstellig. “Die universiteit verbind hom daartoe om sy volgehoue program van aksie teen geslagsgebaseerde geweld te verskerp.” Twee studente, onderskeidelik 25 en 30 jaar oud, is verlede jaar Oktober gewelddadig aangeval en verkrag in ŉ rekenaarlokaal op die NMU se Tweede Laan-kampus in Port Elizabeth. ŉ Man is aangekla van hul verkragting. Hy sal 27 Augustus weer in die hof verskyn.